**Η ανακοίνωση του συλλόγου**

Για την επιτυχημένη δεύτερη συνεχή εκδήλωση στην περιοχή του, ο Σύλλογος Κατοίκων Αγίου Θωμά αναφέρει τα εξής:

«Ο Σύλλογος Κατοίκων Αγίου Θωμά Αμαρουσίου-St. Thomas Community διοργάνωσε την Κυριακή 15 Ιουνίου 2025 με πολύ μεγάλη επιτυχία για 2η συνεχή χρονιά το Family Sports and Fun Day στο πάρκο του Αγίου Θωμά, δίπλα από τον Ιερό Ναό.

Το πάρκο μεταμορφώθηκε σε αθλητικό χώρο δίνοντας την ευκαιρία στα μέλη μίας οικογένειας αλλά και ανθρώπους όλων των ηλικιών να περάσουν ένα δημιουργικό απόγευμα γεμάτο άθληση και ψυχαγωγία που ξεκίνησε στις 6 το απόγευμα και διήρκεσε μέχρι τα μεσάνυχτα!

Τοξοβολία, street handball, 3on3 μπάσκετ, σκάκι, επιτραπέζια αντισφαίριση (πινγκ πονγκ), βόλεϊ, πρόγραμμα fitness ήπιας έντασης για ενήλικες, αγώνας ταχύτητας 50μ. για παιδιά ηλικιών 4-6, 6-8 και 8-10 ετών, αλλά και face painting για τους λιλιπούτειους φίλους μας σε συνδυασμό με τις όμορφες μουσικές του dj και γευστικό φαγητό, ενθουσίασαν μικρούς και μεγάλους που διασκέδασαν με την ψυχή τους αφήνοντας στην άκρη κινητά και τάμπλετ για 6 ολόκληρες ώρες!

Η εκδήλωση αυτή του συλλόγου που φέτος συγκέντρωσε 400 και πλέον άτομα από τον Άγιο Θωμά αλλά και άλλες γειτονιές του Αμαρουσίου είναι η ζωντανή απόδειξη ότι οι πλατείες και τα πάρκα ζωντανεύουν όταν οι άνθρωποι τα κάνουν δικά τους! Οφείλουμε να τονίσουμε ότι η εκδήλωση ήταν εντελώς δωρεάν για όλους τους συμμετέχοντες και πραγματοποιήθηκε με την εθελοντική προσφορά των κατοίκων, τόσο σε προμήθειες όσο και στη διοργάνωση και την υλοποίησή της, ενώ τα όποια μικροέξοδα προέκυψαν καλύφθηκαν από ίδιους πόρους των ιδρυτικών μελών. Οι ίδιοι άνθρωποι ανέλαβαν μετά το τέλος της εκδήλωσης να αφήσουν το πάρκο καθαρό και τακτοποιημένο, μαζεύοντας όλα τα απορρίμματα.

Συνοδοιπόροι μας σε αυτή μας την προσπάθεια, το ευρωπαϊκό πρόγραμμα #BEACTIVE του Υπουργείου Παιδείας, Θρησκευμάτων και Αθλητισμού και αθλητικές ομοσπονδίες και φορείς που μας εφοδίασαν με το αθλητικό τους υλικό αλλά και ανθρώπινο δυναμικό και έκαναν την ιδέα μας πραγματικότητα για 2η χρονιά. Χωρίς την αρωγή τους, τίποτα δεν θα ήταν εφικτό. Ευχαριστούμε από καρδιάς την Ελληνική Ομοσπονδία Τοξοβολίας (ΕΟΤ), την Ομοσπονδία Χειροσφαιρίσεως Ελλάδας (ΟΧΕ), την Ελληνική Φίλαθλη Ομοσπονδία Επιτραπέζιας Αντισφαίρισης (ΕΦΟΕΠΑ), την Ελληνική Σκακιστική Ομοσπονδία (ΕΣΟ), την Ελληνική Ομοσπονδία Πετοσφαίρισης (ΕΟΠΕ), τον Σύνδεσμο Διαιτητών Καλαθοσφαίρισης Αττικής (ΣΕΔΚΑ) και το Unleashed Fitness.

Θερμότατες ευχαριστίες στον δήμο Αμαρουσίου και συγκεκριμένα στους αντιδημάρχους Αμαρουσίου κ.κ. Επαμεινώνδα Κατσιγιάννη, Νικόλαο Πέππα και Ιωάννη Ιωαννίδη για την έμπρακτη στήριξή τους στο εγχείρημά μας. Ανταποκρίθηκαν με θέρμη στα μικρά αιτήματά μας, φρόντισαν το πάρκο μας αλλά και μας τίμησαν με την παρουσία τους στην εκδήλωση. Παρόντες ήταν επίσης και τους ευχαριστούμε πολύ, οι αντιδήμαρχοι Αμαρουσίου Δημήτρης Σμυρνής και Πέτρος Κόνιαρης, ο δημοτικός σύμβουλος Αμαρουσίου-εντεταλμένος για τον αθλητισμό και ένας από τους βασικούς συντελεστές της εκδήλωσης Χρυσόστομος Σχινάς, ο δημοτικός σύμβουλος Αμαρουσίου Σπύρος Μπόγδανος, η γενική γραμματέας του δήμου Αμαρουσίου Μαρία Γαλαζούλα, η παγκόσμια πρωταθλήτρια τάεκβοντο και πρέσβειρα του #BEACTIVE Μαρία Καρπαθάκη, ο γενικός γραμματέας της Ομοσπονδίας Χειροσφαιρίσεως Ελλάδας Κώστας Σταματιάδης, η παγκόσμια πρωταθλήτρια άρσης βαρών Μαρία Χριστοφορίδου και η πρωταθλήτρια του στίβου Αργυρώ Γιαννικάκη.

Τέλος, ευχαριστούμε τους κατοίκους του Αγίου Θωμά που μας εμπιστεύθηκαν, μας εμπιστεύονται και μας στηρίζουν! Με την παρουσία και την ενεργό τους συμμετοχή έχουν αναγάγει το Family Sports and Fun Day σε θεσμό για την όμορφη γειτονιά του Αγίου Θωμά!

Δεσμευόμαστε για την υλοποίηση και άλλων δράσεων, αθλητικού, πολιτιστικού και ψυχαγωγικού χαρακτήρα με γνώμονα την αγάπη για την περιοχή μας και με στόχο τη σύσφιξη των σχέσεων μεταξύ των κατοίκων της».